સ્લીપ ડિવૉર્સનો કૉન્સેપ્ટ સાંભળતાં જ લાગે કે પાર્ટનર કરતાં વ્યક્તિને ઊંઘ વધારે વહાલી હોય છે શું? પણ એવું નથી. ઘણાબધા સ્ટડીએ સાબિત કર્યું છે કે સાથે સૂવાને કારણે કપલ્સને ઊંઘમાં ડિસ્ટર્બન્સ ૫૦ ટકાથી પણ વધારે પ્રમાણમાં સહન કરવું પડે છે જેને કારણે લાંબા ગાળાના હેલ્થ પ્રૉબ્લેમ્સ ખૂબ વધી જાય છે. સ્લીપ ડિવૉર્સ એકબીજા સાથે ઝઘડીને અલગ સૂવા માટેની વાત નથી, પરંતુ સમજીને એકબીજાની હેલ્થનું ધ્યાન રાખવા માટે અલગ સૂવા માટેની વાત છે. વળી એક કૅનેડિયન રિસર્ચ જણાવે છે કે જે લોકો આપસી સમજૂતીથી એકબીજાથી અલગ સૂએે છે તેમની મૅરિડ લાઇફ વધુ સશક્ત બને છે, કારણ કે એમાં એકબીજા માટે પ્રેમ અને કૅરિંગની ભાવના સમાયેલી હોય છે. સ્લીપ ડિવૉર્સમાં ફક્ત વ્યક્તિ સૂવા માટે અલગ રૂમમાં જાય છે; બાકી એકબીજાનાં સાથ, હૂંફ અને પ્રેમ તો એની જગ્યાએ જ રહેવાનાં છે. અમેરિકામાં લગભગ ૨૫ ટકા કપલ્સે સ્લીપ ડિવૉર્સ અપનાવ્યા છે અને એની સંખ્યા દિવસે-દિવસે વધતી જાય છે.